การเสียชีวิตของวิเชียร กลั่นประเสริฐ

นายดาบตำรวจ **วิเชียร กลั่นประเสริฐ** เจ้าหน้าที่ตำรวจไทย เกิดเมื่อวันที่ 31 กรกฎาคม พ.ศ. 2508 เสียชีวิตจากอุบัติเหตุทางถนนในกรุงเทพมหานคร วันที่ 3 กันยายน 2555 เวลา 05.30 น. ขณะอายุ 47 ปี โดยผู้ขับขี่รถยนต์คันดังกล่าวคือ **วรยุทธ อยู่วิทยา** หลานชายของเฉลียว อยู่วิทยา เจ้าของธุรกิจกระทิงแดงและผู้ร่วมก่อตั้งเรดบูล

วรยุทธถูกตั้งข้อหาขับรถเร็ว การไม่หยุดรถในทันที และขับรถโดยประมาทเป็นเหตุให้ผู้อื่นถึงแก่ความตาย แต่อยู่ในระหว่างขั้นตอนการดำเนินคดีตามกฎหมาย ทั้งนี้อายุความของข้อหาขับรถเร็วได้หมดอายุไปแล้วในเดือนกันยายน 2556 และข้อหาการไม่หยุดรถในทันทีได้หมดอายุไปแล้วในเดือนกันยายน 2560

คดีนี้ได้รับการวิพากษ์วิจารณ์จากสื่อมวลชนและสาธารณชนอย่างกว้างขวางในประเด็นด้านการดำเนินกระบวนการยุติธรรมทางอาญา

## เหตุการณ์ในปี 2555
นายดาบตำรวจ วิเชียร กลั่นประเสริฐ ขณะขับขี่รถจักรยานยนต์ได้ประสบอุบัติเหตุเฉี่ยวชนกับรถยนต์แฟร์รารี โดยแรงปะทะส่งผลให้ร่างเคลื่อนที่ไปตามแรงกระแทกบนถนนเป็นระยะทางกว่า 100 เมตร ก่อนที่รถคันดังกล่าวจะออกไปจากที่เกิดเหตุ ภายหลังพบว่าวรยุทธ อยู่วิทยา เป็นผู้ขับขี่รถคันดังกล่าว โดยทางฝ่ายกฎหมายระบุภายหลังว่าระดับแอลกอฮอล์ที่ตรวจพบในเลือดนั้น เป็นผลมาจากการดื่มภายหลังจากกลับถึงที่พักเนื่องจากสภาวะความเครียดหลังเกิดอุบัติเหตุ และการที่ไม่ได้หยุดรถในทันทีเนื่องจากต้องการแจ้งเหตุแก่ครอบครัวให้ทราบเรื่อง

ในเบื้องต้นมีการรายงานข้อมูลเกี่ยวกับผู้ขับขี่คลาดเคลื่อน แต่ในเวลาต่อมาวรยุทธยอมรับว่าเป็นผู้ขับขี่รถคันดังกล่าวด้วยตนเอง ขณะที่ทางฝ่ายครอบครัวอยู่วิทยาได้ดำเนินการชดเชยค่าเสียหายและให้การเยียวยาแก่ครอบครัวผู้เสียชีวิตจำนวน 3 ล้านบาท รวมทั้งรับผิดชอบค่าใช้จ่ายในการจัดงานศพ โดยญาติของผู้เสียชีวิตระบุว่าไม่ได้ติดใจต่อเหตุการณ์ที่เกิดขึ้น ขณะที่ผู้เกี่ยวข้องในขั้นตอนพนักงานสอบสวนในขณะนั้นต่อมาถูกตั้งข้อหาเกี่ยวกับการให้การและการดำเนินการสอบสวน

## เหตุการณ์ภายหลัง
วิเชียรได้รับพระราชทานยศเป็นร้อยตำรวจเอกและพระราชทานเพลิงศพในวันที่ 7 กันยายน 2555

จนถึงเดือนเมษายน พ.ศ. 2560 วรยุทยังไม่ได้ถูกฟ้องร้องต่อศาลในคดีดังกล่าว โดยการนัดหมายเพื่อเข้าพบพนักงานอัยการมีการเลื่อนออกไปหลายครั้ง และคดีบางข้อหาได้สิ้นสุดลงเนื่องจากอายุความ

เมื่อวันที่ 28 เมษายน พ.ศ. 2560 ศาลอาญาได้อนุมัติหมายจับวรยุทธ อย่างไรก็ตาม มีรายงานว่าเขาได้เดินทางไปประเทศสิงคโปร์ก่อนหน้านั้น โดยองค์การตำรวจอาชญากรรมระหว่างประเทศยืนยันว่าเขาออกจากสิงคโปร์เมื่อวันที่ 27 เมษายน  
ต่อมาสำนักงานตำรวจแห่งชาติได้ดำเนินการขอเพิกถอนหนังสือเดินทางไทยของเขา ซึ่งมีการเพิกถอนในช่วงต้นเดือนพฤษภาคม พ.ศ. 2560

วันที่ 28 สิงหาคม 2560 องค์การตำรวจอาชญากรรมระหว่างประเทศออกหนังสือบอกกล่าวสำหรับจับกุมวรยุทธ ตามคำขอของสำนักงานตำรวจแห่งชาติ  

วันที่ 24 กรกฎาคม 2563 สำนักข่าวซีเอ็นเอ็นนำเสนอข่าวว่าตำรวจไทยยกฟ้องวรยุทธทุกข้อกล่าวหา โดยที่สำนักข่าวในประเทศไทยไม่ได้นำเสนอมาก่อน ข่าวดังกล่าวทำให้เกิดความไม่พอใจและเสียงวิจารณ์จากสาธารณะ และมีขบวนการคว่ำบาตรผลิตภัณฑ์กระทิงแดงและเรดบูล รวมทั้งมีแฮชแท็ก #บอสอยู่วิทยา ติดอันดับในทวิตเตอร์ จนสื่อมวลชนไทยเริ่มนำเสนอข่าวนี้

สำนักงานตำรวจแห่งชาติยืนยันว่าได้ยกเลิกข้อหาทั้งหมดตามคำสั่งของอัยการสูงสุด แต่บอกว่าอาจเปิดคดีได้ใหม่หากพบหลักฐานใหม่ อัยการสูงสุดไม่ได้ขยายความหรืออธิบายสาเหตุ รองโฆษกสำนักงานตำรวจแห่งชาติปฏิเสธว่าทรัพย์สินของตระกูลอยู่วิทยามีส่วนในการตัดสินใจที่จะยกเลิกข้อกล่าวหา 

ในช่วงเวลาที่ผู้คนหมดหวังกับการต่อสู้กับความไม่เป็นธรรมในคดีนี้ พันตำรวจตรี ชวลิต เลาหอุดมพันธ์ สมาชิกสภาผู้แทนราษฎรสังกัดพรรคก้าวไกล เป็นผู้ออกมาแถลงข่าวยืนยันการกระทำผิดของวรยุทธ์ในคดีนี้เป็นคนแรกด้วยหลักการทางวิทยาศาสตร์ที่ไม่สามารถถูกโต้แย้งได้ และการที่สามารถยืนยันรายละเอียดต่าง ๆ ในประเด็นท่าทางการชน และอัตราเร็วได้ เนื่องจากใน 2555 เขาเป็นผู้ร่วมตรวจพิสูจน์คดีนี้เองกับมือ หลักฐานแน่นขนาดนี้ สั่งไม่ฟ้องได้อย่างไร โดยในวันถัดมามีเอกสารคำสั่งไม่ฟ้องของอัยการเปิดเผยออกสู่สาธารณะ มีประเด็นพยานเท็จที่นำเข้าสำนวนอย่างไม่ชอบมาพากลและให้การขัดกับหลักฐาน และการคำนวณอัตราเร็วโดยนักวิชาการจากมหาวิทยาลัยเทคโนโลยีพระจอมเกล้าพระนครเหนือ ที่คำนวณอัตราเร็วของวรยุทธได้ไม่เกิน 80 กิโลเมตรต่อชั่วโมง พันตำรวจตรี ชวลิต ก็ให้สัมภาษณ์ชี้แจงด้วยหลักฐานและวิทยาศาสตร์ เพื่อหักล้างพยานเท็จและหักล้างการคำนวณอัตราเร็วที่ผิดอย่างสิ้นสงสัย

วันที่ 27 กรกฎาคม 2563 พลตำรวจเอก จักรทิพย์ ชัยจินดา ผู้บัญชาการตำรวจแห่งชาติ สั่งสอบสวนภายในถึงความไม่ชอบมาพากลของคดีนี้

วันที่ 31 สิงหาคม พ.ศ. 2563 คณะกรรมการตรวจสอบข้อเท็จจริงและข้อกฎหมายที่มีนายวิชา มหาคุณ เป็นประธาน ได้สรุปรายงานเสนอต่อรัฐบาล โดยระบุว่าพบความผิดปกติหลายประการในกระบวนการพิจารณาคดี โดยเฉพาะการปรับเปลี่ยนข้อมูลเกี่ยวกับความเร็วรถยนต์จากประมาณ 177 กิโลเมตรต่อชั่วโมง เป็นไม่เกิน 80 กิโลเมตรต่อชั่วโมง อันส่งผลต่อคำสั่งไม่ฟ้องในขณะนั้น

วันที่ 29 สิงหาคม พ.ศ. 2567 พนักงานอัยการได้ยื่นฟ้องเจ้าหน้าที่รัฐและผู้เกี่ยวข้องรวม 8 ราย ต่อศาลอาญาคดีทุจริตและประพฤติมิชอบกลาง ในข้อหาปฏิบัติหน้าที่โดยมิชอบและสมคบกันเพื่อช่วยเหลือผู้ต้องหา มิให้ต้องรับโทษตามกฎหมาย

วันที่ 22 เมษายน พ.ศ. 2568 ศาลอาญาคดีทุจริตฯ มีคำพิพากษาลงโทษจำคุกนายเนตร นาคสุข อดีตรองอัยการสูงสุด เป็นเวลา 3 ปี และนายชัยณรงค์ แสงทองอร่าม อดีตอัยการอาวุโส เป็นเวลา 2 ปี โดยไม่รอลงอาญา ขณะที่ศาลพิพากษายกฟ้องจำเลยรายอื่นรวม 6 ราย

ศาลได้พิจารณาพยานหลักฐานทางนิติวิทยาศาสตร์จากการจำลองเหตุการณ์ด้วยซอฟต์แวร์ PC-CRASH ซึ่งเป็นหนึ่งในพยานหลักฐานสำคัญในคดีนี้ โดยผลการคำนวณระบุว่าความเร็วของรถยนต์ขณะเกิดเหตุอยู่ในช่วงประมาณ 76–80 กิโลเมตรต่อชั่วโมง ซึ่งศาลวินิจฉัยว่ามีความสอดคล้องกับพยานหลักฐานในที่เกิดเหตุและหลักการทางวิทยาศาสตร์มากกว่าข้อมูลความเร็วเดิมในสำนวนที่ระบุไว้ประมาณ 177 กิโลเมตรต่อชั่วโมง ซึ่งเป็นข้อมูลจากการประเมินในระยะแรก

วันที่ 22 สิงหาคม พ.ศ. 2568 สำนักงานอัยการสูงสุดได้ยื่นอุทธรณ์คำพิพากษาในส่วนที่ศาลยกฟ้องจำเลยทั้ง 6 ราย เพื่อขอให้ศาลสูงพิจารณาพยานหลักฐานและวินิจฉัยในประเด็นความผิดฐานสมคบกันบิดเบือนสำนวนคดีอีกครั้ง ปัจจุบันคดียังไม่ถึงที่สุดและอยู่ระหว่างการพิจารณาของศาลอุทธรณ์แผนกคดีทุจริตและประพฤติมิชอบ

วันที่ 19 กุมภาพันธ์ พ.ศ. 2569 ตัวแทนของวรยุทธ อยู่วิทยา และครอบครัวอยู่วิทยา ได้เข้าร่วมพิธีบำเพ็ญกุศลและอุทิศส่วนกุศลให้แก่ดาบตำรวจวิเชียร กลั่นประเสริฐ ที่วัดศรีบุญเรือง ตำบลพันนา อำเภอสว่างแดนดิน จังหวัดสกลนคร โดยพิธีดังกล่าวจัดขึ้นภายในอุโบสถของวัดซึ่งครอบครัวอยู่วิทยาได้สนับสนุนการก่อสร้างเพื่ออุทิศส่วนกุศลแก่ผู้เสียชีวิต ใช้งบประมาณในการก่อสร้างกว่า 8 ล้านบาท อุโบสถดังกล่าวเริ่มดำเนินการก่อสร้างเมื่อวันที่ 11 ธันวาคม พ.ศ. 2555 และก่อสร้างแล้วเสร็จเมื่อวันที่ 22 มกราคม พ.ศ. 2559

## อ้างอิง

## แหล่งข้อมูลอื่น
* เปิดไทมไลน์ชวนสงสัย หลังอัยการสั่งไม่ฟ้องทุกข้อหา ‘บอส อยู่วิทยา’ ขับรถชนตำรวจตาย

 
หมวดหมู่:อาชญากรรมในกรุงเทพมหานคร
หมวดหมู่:กรุงเทพมหานครในปี พ.ศ. 2555
วิเชียร กลั่นประเสริฐ
วิเชียร กลั่นประเสริฐ